Foto: Shutterstock

ZVONKO ROBIĆ iz Velike Barne kod Grubišnog Polja prijavio je policiji prevaranta i njegovu pomoćnicu iz Vinkovaca, piše Glas Slavonije. Radi se o 61-godišnjem muškarcu koji je policiji otprije poznat, a koji je samo do 2010. godine navodno izmanipulirao najmanje 200 ljudi, obećavajući im posao.



Lopov nije bio sankcioniran, pa se vratio varanju. Prevareni Robić, otac četvero djece, nasjeo je na priče da će mu prevarant zaposliti sina te tako ostao bez 1100 kuna.



"Nakon oglasa u "Plavom oglasniku" da prodajem zemlju i stariju kuću nazvao me muškarac koji se predstavio kao Željko Marković. U razgovoru mi je rekao da je predstavnik belgijske tvrtke sa sjedištem u Zagrebu, a potom i pitao znam li neku mlađu nezaposlenu osobu koja bi radila na dostavi kanditorskih proizvoda. Rekao sam da mi je sin nezaposlen, a on je zatražio sinov broj mobitela", ispričao je Robić.



Neznanac mu je tvrdio kako će plaća iznositi 3400 kuna, a oca i sina pritom je pozvao u Vinkovce da donesu dokumente. Mladić je s radom trebao početi 15. listopada, a prije toga otići po kombi tvrtke u kojoj će raditi u Osijek, jer je prethodni vozač dao otkaz. Robić i njegov sin otišli su 27. rujna u Vinkovce i na kolodvoru se sreli sa Željkom i ženom koja im se predstavila kao Marija i pokazala iskaznicu, navodno, vinkovačke bolnice. Tražili su 900 kuna za radno odijelo i 200 kuna za sanitarni minimum. Nakon što su Robići dali novac, Željko i Marija sjeli su u srebrni Peugeot, vinkovačkih registracija, obećavši da će se brzo vratiti. Međutim, par je nestao.



Prevareni je ispričao kako je kasnije otrio da je takozvani Željko zapravo M.J. iz Vinkovaca te naveo primjere gdje je prevarant pozvao mladića iz Malih Zdenaca na željeznički kolodvor u Osijeku, uzeo mu novac i nestao. Njemu je pak obećao posao prodaje smrznute tjestenine. Robić spominje i primjer mlađe osobe kojoj je, obećavajući posao. M. J. 18. srpnja uzeo novac kod vinkovačkog trgovačkog centra.



Prijava protiv prevaranta zaprimljena je u policijskoj postaji u Grubišnom Polju te je proslijeđena u Vinkovce. Iz PU vukovarsko-srijemske navode da je protiv M. J. još 23. siječnja 2009. godine podnesena kaznena prijava zbog lažnih obećavanja zaposlenja te prijevare više osoba. M. J. je tada priveden istražnom sucu Županijskog suda u Vukovaru. Međutim, u to vrijeme bilo je propisano da se takve prijevare progone po privatnoj tužbi. No, izmjenama u Kaznenom zakonu od ove godine došlo je do toga da, ako su žrtve platile i manje od 1000 kuna, mogu prijaviti prijevaru i policija će prevaranta goniti po službenoj dužnosti.